
V. 
Urmaşii lui Alexandru-cel-Bun si mănăstirile Moldovei. 



Si fiii, nepoţii de fii, in lupta pentru stăpânirea Moldovei, ai lui Alexandru-Voda, 
sânt darnici fata de mănăstiri. Acestea erau aşezate la locuri de strâmtoare, de păsuri si de 
vaduri; ele aveau imprejmuiri de ziduri, puternice pentru acele vremi, si erau in stare, si 
sa apere o oştire, si s'o primejduiască in trecerea ei. "Egumenul" de la Pobrata (Sf. 
Nicolae din Poiana), Eustatie, primeşte, astfel, de la Petru cel d'intaiu "patru salase de 
Ţigani", după ce Ştefan, fratele sau, inchinase aceleiaşi mănăstiri alta suma de Ţigani; i 
se dau buti de vin din dijma, din "deseatina" domneasca de la Harlau, sau de la Cotnariul 
săsesc, ori de aiurea. Ceara de la Targul-Frumos se adauge mănăstirii din partea aceluiaşi 
statornic sprijinitor, Petru-Voda, la 5 Octombre 1448, când el era insusi "in mănăstirea 
din Poiana", incunjurat de "drepţii boieri", in frunte cu Neagoe, cu un Vornic, un 
pârcălab, un Stolnic, un Ceasnic, un Spătar si pisarul Tudor, care scrie actul. "Fraţii" 
puteau sa aibă astfel "un adaus de băutura la trapeza" (la masa). De la Alexandrei, fiul lui 
Roman si nepotul lui Alexandru, călugării de la "Pobrata, din Poiana", capata iarasi ceara 
din prisacile domneşti de la Targul-Frumos, - mai târziu călugării putneni ieau camana 
cerii de la Siretiu -, buti de vin din dijma ce o ridica Domnia acolo, de la carciume, apoi o 
prisaca in "braniştea", in teritoriul oprit, de la Bohotin, - mai pe urma si maji de peste, in 
sfârşit Ţigani, Tătari, poieni, mori, moşii, "pustietăţi" langa ape, loc de helesteu, de 
varatec si de sat, pe langa un număr de masuri, de "coloade" de grâu si orz de la Saşii din 
Baia, cari, altfel, vor plaţi o amenda de şaizeci de ruble de argint, - de tot mare pe acea 
vreme. 

Bistriţa, din parte-i, se alege, de la Alexandrei, cu pescuitul in Botna, si in Nistru 
chiar, - "doua pescarii", scutite de orice amestec al "celui ce va ţinea de la noi Tighinea", 
cu vama ei cea vestita. 

Dintr'un privilegiu al lui Alexandrei si din al doilea, de la 20 Maiu 1459, al lui 
Stefan-cel-Mare insusi, adevăratul urmaş al lui Alexandru-cel-Bun, precum si din altele 
de la acelaşi Domn, se mai vede ce situaţie superioara, asemănătoare cu a lăcaşurilor 
monastice din Apusul catolic, - de la care, in atâtea privinti, se inspira Moldova, - aveau 
aceste mănăstiri, mai bine impartite decât cele din Tara-Romaneasca. Pe satele lor, nicio 
dare nu se da altuia decât numai călugărilor. Domnia sau proprietari mai vechi, ca 
"biscupul", - ceia ce inseamna episcopul catolic, pe care Ştefan ii despoaie de drepturile 
sale asupra Ungurilor de la Lucacesti, - părăsesc toate veniturile. Nu se mai datoresc 
Statului dijmele de orice fel, ca "berbenitele de mied" si drobii de sare, nici dările, nici 
posada, - adecă sarcina de a face straja la cetati -, podvodul, - caratura pentru Domnie -, 
ilisul, - poate pentru prinderea peştelui, "lucrul la moara", "la cetate", "la cositul fânului 
domnesc", nici caii de jold - pentru posta Măriei sale -, nici "caratul butilor" si nicio alta 
"slujba" legiuita. Aiurea se adauge ca ureadnicii, dregătorii Domniei, dijmarii sau 
desetinarii nu vor ridica dijma albinelor si ca pripasarii nu vor avea "pripasul" pentru 
trecerea, de către vitele străine, a "hotarului". Globnicii nu ieau gloaba, pentru anumite 



delicte si crime; nici "tretina" nu se plăteşte aici. N'au rost osluharii, nici "parerubtii", ale 
căror indatoriri fiscale nu sânt cunoscute, nici "gonacii" sau următorii. Une ori vameşii 
n'au dreptul de a culege vama drumului asupra "peştilor si verzei" călugărilor. Ba chiar 
aceştia puteau aduce unele lucruri din străinătate si a le vinde acolo fara a da vama. Multe 
vămi ale terii, - "mari, si mici, si perepisuri" (vămi de transit), ori "grivna" sau vama 
caralor, - ca acelea din Bacău si din Tazlau, dăruite de Stefan-cel-Mare Bistriţei, erau ale 
mănăstirilor. 

Judecătorii oraşelor vecine, Iaşi, Harlau, Bacău, soltuzii si pargarii, "rânduiţii 
târgoveţilor", - cari luau gloabe pentru "sfezi" si chemau la bâlciuri in zilele hotărâte -, 
starostii de Ţinuturi sau pârcălabii de cetati n'au dreptul sa judece pe oamenii de pe 
teritoriul imun al mănăstirii, ci acest drept se da călugărilor, adecă egumenului, care va fi 
fost represintat la judeţ printr'un dichiu, ca al episcopului. Unele venituri domneşti de 
prin târguri, ca venitul cerii din Bacău, trec iarasi la călugări. "Pricinile mari", "furt, 
desugubina", - pentru fapte ruşinoase, "răpiri", - ca si "pricinile mici", nu se vor indrepta 
spre niciun Scaun de judecata, - afara numai de cele pe care si le opreşte Domnia, ca 
trădarea, de sigur. 

Nu numai ca toate veniturile sânt ale mănăstirii, dar nici meşterii ce se vor afla 
prin sate, "cojahari" (cojocari) sau alţii, nu vor avea sa lucreze pentru Domn, ci 
meşteşugul lor va fi de folos numai sfanţului lacas. 

Cum se vede, mănăstirea moldoveneasca din acest timp e cu totul scutita, 
immunis, cum s'ar fi zis in Apus, sau, cum se zicea atunci in Moldova, cu un cuvânt 
tătăresc, tarcan. 

Astfel stătea Biserica Moldovei in preajma Unirii Răsăritului cu Roma, in condiţii 
de organisare si demnitate mult superioare acelora de care se bucura Biserica munteana, 
intrata rapede in lancezire. 



